钦定古今图书集成/明伦汇编/闺媛典/第105卷 > 皇清十一 > 廖愈达妻李氏〈汪氏张氏附〉
## 钦定古今图书集成/明伦汇编/闺媛典/第105卷 > 皇清十一 > 廖愈达妻李氏〈汪氏张氏附〉

按《邵武府续志》：李氏，大田庠生廖愈达妻。丙戌九月，大兵至，达于病中先期挈家登砦，李与达妾汪氏、张氏皆有殊色，并自相誓曰：“国破家亡，玉石俱毁，儿女子决难自全。” 迨破石辋，李遽投崖，达与汪、张他遁，为兵所瞷，喊杀震惊，张踵李自尽。未几，达捐金得令箭以防身。汪从容告达曰：“妾所以后死者，扶君病故也。今有令箭，君可全生以奉翁姑矣。” 即撒手投崖，身激石齿，转转相触，筋骨俱糜。逸民某传其事。